**7 ПРАВІЛАЎ ДОБРАЙ ПАМЯЦІ**

* Кожны дзень на працягу 30 секунд неабходна адначасова пераводзіць зрок з боку ў бок. Гэтае практыкаванне ўзмацняе каардынацыю абодвух паўшар'яў мозга і садзейнічае актывізацыі яго зонаў, адказных за памяць.
* Гуляйце ў шахматы, разгадвайце крыжаванкі, рэбусы.
* Вучыце вершы. Напрыклад, можна паставіць сабе задачу: кожны дзень вывучваць па раздзеле з "Новай зямлі" і дэкламаваць іх, паступова павялічваючы памер вывучанага.
* Калі вам трэба запомніць доўгі рад літараў або лічбаў, разбіце гэты рад на групы па 3-4 пазіцыі, напрыклад 222 771 88 06. Кароткія групы запомніць лягчэй.
* Па магчымасці не карыстайцеся калькулятарам там, дзе можна зрабіць нескладаныя вылічэнні ў галаве.
* Зубрыце. Гэта насамрэч цудоўны спосаб запомніць і ўтрымаць у памяці вялізныя аб'ёмы інфармацыі. Тэарэма або параграф падручніка, якія вы добра вызубрылі і адказалі ў 6 класе, захаваліся ў памяці ў нязменным выглядзе і могуць быць вамі адноўленыя праз 30-40 гадоў.
* Добры спосаб лепш і хутчэй запомніць што-небудзь — гэта паспрабаваць растлумачыць іншаму чалавеку тое, што трэба зразумець і запомніць вам.

**ТАЯМНІЦА ПАХОДЖАННЯ НАЗВЫ МЕСЯЦА ВЕРАСЕНЬ**

Назву першага месяца некаторыя звязваюць з верасам – асноўным асеннім меданосам, які цвіце ў гэты перыяд. Гэтая сувязь сёння заўважная толькі ў трох мовах: беларускай (верасень), украінскай (вересень), польскай (wrzesien). А ці ведаеце вы, што гэта адно са старажытнейшых найменняў гэтага адрэзка года, якое дайшло да нас з Сярэднявечча. Ужо ў творах першадрукара Францыска Скарыны мы знаходзім яго ўжыванне.

Але ці толькі ад апошняй кветаноснай расліны ўтворана назва дзявятага месяца года? Існуе меркаванне, што слова “верасень” магло ўзнікнуць і ад старажытнаславянскага дзеяслова “връшти”, адно са значэнняў якога – “малаціць”. Каб глыбей зразумець гэтае значэнне, узгадаем, што да канца верасня (да 21 чысла, свята Нараджэння Прасвятой Багародзіцы) нашы продкі завяршалі ўсе сельскагаспадарчыя работы. Само царкоўнае свята называлі ў народзе Малой або Другой Прачыстай. Казалі: “На Прачыстай у полі чыста”. Але спыненне палявых работ не азначала поўнай бяздзейнасці да наступнага года. Пачыналася перапрацоўка атрыманага ўраджаю – малацьба.

Наступным малавядомым фактам з’яўляецца тое, што старажытнейшай славянскай назвай з’яўляецца “рюин (ревун)”. Яно ўтворана ад слова “рюенне”, якое даслоўна можна перакласці са стараславянскага як “рык, мыканне”. І сапраўды, у верасні значна пагаршаецца надвор’е. Акрамя гэтага, у жывёлаў у гэты час пачынаецца шлюбны сезон, таму яны заклікальна пачынаюць рыкаць.

У сербахарвацкай мове назва месяца “руjан” азначае “чырвоны”, падобнае значэнне мае славенскае “руен” (“чырванаваты”). Земляроб, назіраючы за сезоннымі змяненнямі ў афарбоўцы клёна, ліпы, дуба, бярозы, пакінуў за гэтым адрэзкам года назву першага месяца восені. Нездарма яго яшчэ называлі “златацветам” і “румянцам года”.

А ці ведаеце вы, што ў розны час у гэтым месяцы было 29 і 31 дзень. Канчатковае замацаванне за месяцам 30-і дзён адбылося пры імператары Актавіяне Аўгусце, які, жадаючы паправіць каляндар (да яго праўкі ў ліпені, жніўні, верасні было па 31 дні), вырашыў аддаць апошні дзень верасня кастрычніку, а лістападаўскі перанесці на снежань.

***ПАСЛУХАЕМ МУДРЫХ***

**(АФАРЫЗМЫ ПА-БЕЛАРУСКУ)**

Чалавечае жыццё падобна да каробкі запалак. Адносіцца да яе сур'ёзна – смешна. Адносіцца несур'ёзна – небяспечна. *Р. АКУТАГАВА*

Самыя лепшыя думкі прыходзяць тады, калі няма ні алоўка,

ні паперы. *Г. АЛЯКСАНДРАЎ*

Хто жадае працаваць, шукае магчымасць, хто не жадае – прычыны.

*М. ВЭЛЕР*

Ведаць, што трэба зрабіць, і не рабіць – гэта ніжэйшая трусасць.

*КАНФУЦЫЙ*

Маё багацце складаецца з таго, што я раблю, а не з таго, што маю.

*Т. КАРЛЭЙЛ*

Мы навучыліся лётаць як птушкі і плаваць як рыбы, але нам яшчэ неабходна вучыцца проста хадзіць па зямлі як браты. *М. Л. КІНГ*

Зрабі першы крок, і ты зразумееш, што не ўсё так жудасна. *СЕНЕКА*

Чалавеку партэбна два гады, каб навучыцца размаўляць, і пяцьдзесят, каб навучыцца маўчаць. *Э. ХЭМІНГУЭЙ*

**Прадстаўляем ТОП-10 незвычайных помнікаў Беларусі.**

**Помнік бабру ў Бабруйску**

Нездарма гэты помнік стаіць менавіта ў Бабруйску. Горад атрымаў назву ад вялікай папуляцыі баброў у рацэ Бярэзіне. Па задуме скульптара Уладзіміра Гаўрыленкі, бронзавы бабёр у сурдуце і капелюшы сімвалізуе сярэднестатыстычнага жыхара Бабруйска. Такі вобраз бабруйчаніна выбралі самі жыхары горада з больш чым 20 прапанаваных ім праектаў беларускіх скульптараў.

**Помнік літары “Ў” у Полацку**

Незвычайны помнік у старажытным горадзе нагадвае пра ўнікальную літару, якая сустракаецца толькі ў беларускім алфавіце. Скульптура зроблена ў выглядзе стэлы, на гранях якой нанесены рэльефныя малюнкі літары “ў”. Помнік са скульптурнага пластыліну і гіпсу адначасова з’яўляецца і сонечным гадзіннікам. Аўтарам праекта стаў вядомы беларускі скульптар Аляксандр Фінскі.

**Помнік астраному ў Магілёве**

Бронзавы мужчына ў высокім капелюшы — праца Уладзіміра Жбанава — запрашае жыхароў і гасцей горада часцей глядзець у неба. Скульптура ўнікальная і сваім памерам (кажуць, яе можна ўбачыць нават з космасу) і тым, што выконвае функцыю сонечных гадзін: вакол яе размешчаны 12 крэслаў (у адпаведнасці з 12 знакамі задыяка). На іх, дарэчы, можна пасядзець, памарыць, паразважаць...

**Помнік жабе-падарожніцы ў Гродне**

Бронзавая скульптура жабы знаходзіцца ля ўваходу ў інфармацыйна-турыстычны цэнтр на вуліцы Ажэшкі. Невялікую скульптуру жабы на гранітным пастаменце, з компасам на лапцы і клункам за плячыма вырабіў гродзенскі скульптар Уладзімір Панцялееў. Жаба невялікая, але важыць 40 кг. На шапачцы ў яе пазначана літара “i” — агульнапрызнаны сімвал інфармацыйных цэнтраў для турыстаў ва ўсёй Еўропе.

**Помнік яйку ў Салігорску**

Гэты незвычайны беласнежны помнік у выглядзе яйка, агорнутага крыламі птушкі, стаіць перад Салігорскай птушкафабрыкай, вытворцам курыных і перапёлчыных яек. Аўтар помніка — малады мастак Уладзімір Ламейка. Скульптуры, прысвечаныя гэтаму незвычайнаму прадукту харчавання, ёсць яшчэ ў Літве, Харкаве, на Ібіцы...

**Помнік вераб’ю ў Баранавічах**

Металічная птушачка важна сядзіць на невысокім паўтараметровым пастаменце. Увекавечыць вераб’я вырашыла рэспубліканская грамадская арганізацыя “Ахова птушак Беларусі”. Пільная ўвага беларусаў да гэтай птушкі невыпадковая. З’яўляючыся адной з самых бліжэйшых птушак-суседак чалавека, хатні верабей адносіцца да так званых “біялагічных індыкатараў”. Па стане папуляцыі гэтага віду можна меркаваць аб змяненнях у навакольным асяроддзі.

**Помнік паштальёну ў Мінску**

Скульптура ля кінатэатра “Кастрычнік” стала адным з самых любімых помнікаў мінчан і гасцей сталіцы. Аднак многія бронзавага мужчыну з “жалезным канём” успрымаюць як помнік не паштальёну, а... веласіпедысту. Праўда, “шэдэўральнасць” працы архітэктара Юрыя Градава, скульптараў Уладзіміра Жбанава і Яўгена Колчава ад гэтага ніяк не змяншаецца.

**Помнік агурку ў Шклове**

Ужо ў XVI стагоддзі шклоўцы валодалі сакрэтамі вырошчвання гэтай гародніны. Штогод у горадзе праводзяць Дзень агурка. А ў канцы ліпеня 2007 года ў раённым цэнтры з’явіўся і помнік агурку. Над ім працаваў магілёўскі скульптар Андрэй Вараб’ёў. Майстар зрабіў агурок у выглядзе вясёлага мужычка ў пінжаку з гальштукам-“бабачкай”. У скульптуры і імя ёсць — Агуродзец.

**Помнік ліхтаршчыку ў Брэсце**

Помнік выраблены брэсцкім кавалём Аляксандрам Чумаковым па заказу КУПП “Брестгорсвет”. Яму ўдалося не толькі захаваць стыль эпохі XVIII стагоддзя, але і паказаць пераемнасць пакаленняў. “Разынка” незвычайнага помніка — эканамічная лямпачка, якая дазваляе падаваць яркі свет з найменшымі выдаткамі.

Многія з гэтых помнікаў вы можаце ўбачыць на нашым сайце www.ng.by. Яны выйшлі ў абласны этап галасавання праекта “Сем цудаў Беларусі”. Безумоўна, спіс гэты не канчатковы. Заходзьце на сайт, стаўце свае адзнакі і прапаноўвайце свае аб’екты!